A Bizottság 1761/2003/EK rendelete
(2003. október 7.)
a 2003/2004-es gazdasági évre vonatkozóan az egyes tagállamokban a pihentetett földek hasznosítása tekintetében a 2461/1999/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1038/2001/EK rendelettel [1] módosított, egyes szántóföldi növények termelői számára támogatási rendszer létrehozásáról szóló, 1999. május 17-i 1251/1999/EK tanácsi rendeletre [2], és különösen annak 9. cikkére,
mivel:
(1) A legutóbb a 345/2002/EK rendelettel [3] módosított 2461/1999/EK bizottsági rendelet [4] 7. cikkének második albekezdése előírja, hogy ha a szerződés által érintett földterület a szerződés módosítása következtében csökken, illetve ha a szerződés megszüntetésére kerül sor, a támogatásra való jogosultság fenntartása érdekében a kérelmezőnek ismét pihentetnie kell a kérdéses földet, és tartózkodnia kell a szerződés hatálya alól kivont földön termesztett alapanyagok értékesítésétől, átruházásától, illetve felhasználásától. Az említett rendelet 3. cikke (4) bekezdésének hatodik albekezdése értelmében a fenti rendelkezés értelemszerűen alkalmazandó, ha a szerződést nyilatkozat helyettesíti.
(2) Az elmúlt hónapokban a Közösség egyes régióiban fennálló szélsőséges szárazság következtében a Bizottság elfogadta az 1360/2003/EK [5] és 1408/2003/EK [6] rendeleteket, amelyek kivételes jelleggel engedélyezik az érintett régiókban a pihentetettnek nyilvánított földek állati takarmány termesztésére való hasznosítását a 2003/04. gazdasági év során.
(3) Tekintettel a szárazsággal sújtott régiókban az állati takarmány beszerzésében továbbra is fennálló nehézségekre, szintén eltérést kell előírni a 2461/1999/EK rendelet alapján pihentetettnek nyilvánított földeken temesztett alapanyagok felhasználásának engedélyezésére vonatkozóan. Mivel ez az eltérés kiegészíti az 1408/2003/EK rendeletben előírt eltérést, azt ugyanazon időponttól kezdődően kell alkalmazni.
(4) Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
(1) A 2461/1999/EK rendelet 7. cikke második albekezdésének b) pontjától eltérve, az 1360/2003/EK és 1408/2003/EK rendeletek értelmében szárazsággal sújtott régiókként elismert régiókban a kérelmezők, akiknek a hatáskörrel rendelkező hatóság engedélyezte szerződéseik vagy a 2461/1999/EK rendelet 3. cikkének (4) bekezdésében említett nyilatkozat módosítását vagy megszüntetését, a 2003/04. gazdasági év során felhasználhatják az érintett földeken betakarított alapanyagokat állati takarmányozás céljából.
(2) Az érintett tagállamok megtesznek minden szükséges intézkedést annak biztosítására, hogy az (1) bekezdésben említett alapanyagokat ne használják jövedelemszerző célra.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2003. július 18-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. október 7-én.